মহারাষ্ট্রের যে বিস্তীর্ণ এলাকা খরা কবলিত হয়েছে, তার মধ্যে সবচেয়ে বেশি প্রভাবিত লাতুর। কিন্তু, সেই লাতুরে খরা পরিস্থিতির মধ্যে দেড় লক্ষ লিটার জল অপচয়ের অভিযোগ তিন সরকারি কর্মীর বিরুদ্ধে। শাস্তি হিসাবে তাঁদের মাইনে না বাড়ানোর সিদ্ধান্ত নিয়েছে সরকার। 

লাতুর পুরসভায় কাজ করেন এই তিন জন। অভিযোগ, ৩টি জলের ট্যাঙ্ক ভর্তি হয়ে যাওয়ার পরেও পাম্প চলতে থাকায় ২০ মিনিট ধরে জল বাইরে পড়ে যায়। এর ফলে ১.৫ লক্ষ লিটার জল নষ্ট হয়। এই ঘটনার সময়ে লাতুরে ব্যাপকভাবে জলকষ্ট চলছিল। তার মধ্যে এভাবে জলের অপচয়ে স্বাভাবিকভাবেই প্রশ্ন ওঠে।

ঘটনায় ডিস্ট্রিক্ট কালেক্টর তদন্তের নির্দেশ দেন। এতে লাতুর পুরসভার তিন কর্মীকে দোষী পাওয়া যায়। এই তিন দোষী কর্মীর মাইনে না বাড়ানোর নির্দেশ অমনোযোগী কর্মীদের কাছে কড়া বার্তা পৌঁছে দেবে বলেই মনে করা হচ্ছে। 
আরও পড়ুন... 
ভারতের এই গ্রামের মেয়েরা পুরুষের জুতো ধোয়া জল খান 
খাওয়ার পরে ঠাণ্ডা জল খাচ্ছেন? জানেন কী ঘটে যাচ্ছে আপনার শরীরে? জেনে নিন

প্রায় ৬ মাস ধরে জলকষ্টে ভুগছে লাতুর। অগস্ট মাস থেকে ফের ট্যাপে জল পাওয়া শুরু হয়েছে। কারণ, রেল ২৫ লক্ষ জল ভর্তি ওয়াটার ট্যাঙ্ক লাতুরে পাঠাচ্ছে। ১৫ দিন অন্তর অন্তর রেলের জল ভর্তি ট্যাঙ্ক আসায় এখন ধড়ে প্রাণ পেয়েছেন লাতুরবাসী।